Inkilų gaminimo atmintinė

***Kokie turėtų būti inkilų matmenys?***

Dažniausiai gaminamų inkilų matmenis pateikiame brėžinyje ir lentelėje. Jei norėsite gaminti kitokios konstrukcijos ar kitos paskirties inkilą, dėl konsultacijos kreipkitės į Lietuvos ornitologų draugijos sekretoriatą.

Lentinių inkilų gamybai geriausia tinka 1,5-2,5 cm storio sausos, nedaug ar visiškai neobliuotos lentos (viduje turi būti sienelės neobliuotos, kad jaunikliams būtų lengviau išlipti iš inkilo). Stogeliui pagal galimybes parenkama truputį storesnė lenta, nes jis greičiausiai pūva. Jo kraštai iškišami 2-3 cm į šonus (apsaugos inkilo šonines lenteles nuo drėgmės) ir 4-6 cm į priekį (būtina, kad nepasiektų plėšrūnai). Specialiai pakreipto ar dvišlaičio stogelio daryti neverta. Dugnas kalamas ne iš apačios, kaip dažnai daroma, bet įleidžiamas į inkilo vidų, kad greitai nesupūtų ir neiškristų. Dugnelyje būtų labai gerai išgręžti bent 5 skylutes su grąžteliu, kad pasišalintų perteklinė drėgmė.

Impregnuoti galima tik inkilo išorę. Dažyti nerekomenduojame. Geriausia, kad inkilas aplinkoje atrodytų kuo natūraliau. Jeigu yra poreikis dažymui, dekoravimui ir naudosite tokį inkilą sodyboje ar nuosavame kieme, o ne natūralioje aplinkoje parkuose, miškuose ar kituose želdiniuose, naudoti galima tik gamtai draugiškus dažus.

Jokių pagaliukų, laktelės nutūpimui tvirtinti prie įskridimo angos nereikia. Paukščiai puikiai įskrenda į inkilus ir jais naudojasi ir be laktelių.

|  |  |  |  |  |  |  |
| --- | --- | --- | --- | --- | --- | --- |
| **Inkilų matmenys** | | | | | | |
| **Paukščio rūšis** | **Inkilo aukštis, cm** | **Inkilo aukštis iki landos, cm** | **Lentos plotis, cm** | **Landos skersmuo, cm** | **Inkilo iškėlimo aukštis, m** | **Biotopas** |
| Didžioji zylė | 30 | 23 | 15-16 | 3-3,2 | 3-5 | Įvairūs miškai, parkai, sodai, gyvenviečių ir miestų želdiniai. |
| Mėlynoji zylė | 27 | 20 | 15-16 | 2,8 | 3-5 | Įvairūs miškai, daugiausia lapuočių, parkai, sodai. |
| Kuoduotoji zylė | 25 | 18 | 14-15 | 2,8 | 3-7 | Pušynai, rečiau eglynai, lapuočių miškų vengia. |
| Margasparnė musinukė | 28 | 21 | 15-16 | 2,8 | 3-5 | Įvairūs miškai, parkai, sodai gyvenviečių ir miestų želdiniai. |
| Paprastoji raudonuodegė | 23 | 14 | 18 | 5 | 4-6 | Šviesūs miškai, sodai, parkai, brandūs pušynai. |
| Žalioji meleta | 45 | 31 | 25 | 9 | 5-10 | Lapuočiai, mišrūs miškai. Būtina įberti drožlių. |
| Pilkoji meleta | 45 | 31 | 25 | 9 | 5-10 | Lapuočiai, mišrūs miškai. Būtina įberti drožlių. |
| Žalvarnis | 45 | 34 | 24 | 6 | 5-10 | Seni miškai, parkai. Inkilai keliami senuose medžiuose. Būtina įberti drožlių. |
| Kukutis | 40 | 29 | 24 | 6-7 | 3-7 | Pamiškės, nedidelės giraitės medžių grupės tarp ganyklų, prie gyvenviečių. Būtina įberti drožlių. |
| Bukutis | 30 | 22,5 | 16 | 3,4-3,5 | 4-7 | Lapuočių, mišrūs miškai, seni parkai, brandūs medynai. |
| Varnėnas | 35 | 26-27 | 19-20 | 5 | 4-7 | Įvairūs miškai, parkai, sodai gyvenviečių ir miestų želdiniai. |
| Čiurlys | 35 | 26 | 19 | 5 | 6-15 | Gyvenvietės, miestai, parkai. Tvirtinamas prie pastatų, stulpų, medžių. |
| Naminė pelėda | 55 | 37 | 28 | 13 | 5-10 | Seni miškai, parkai, nedidelės giraitės tarp gyvenviečių, kapinės, būtina įberti drožlių. |
| Lututė | 45 | 31 | 28 | 9 | 5-10 | Spygliuočių, rečiau mišrūs miškai, mėgsta kirtavietes, pavienius medžius jose. Būtina įberti drožlių. |
| Pelėdikė | 30 | 18 | 24 | 8 | 3-7 | Tvartuose, daržinėse, senuose parkuose, parkuose esančiuose griuvėsiuose. Būtina įberti drožlių. |
| Žvirblinė pelėda | 40 | 29 | 24 | 6-6,5 | 5-7 | Seni, dažniausiai spygliuočių miškai. Būtina įberti drožlių. |
| Liepsnotoji pelėda | 55 | 38 | 37-38 | 17\*17 | 4-8 | Inkilas kabinamas daržinių viduje su landa į lauką, gali būti svirnai, kluonai, seni pastatai. Anga ne apvali, o beveik kvadratinė kairiam kampe, būtina įberti drožlių. |
| Klykuolė | 55 | 38 | 28 | 12 | 2-10 | Prie ežerų, upių kur yra pavieniai medžiai. Vengti lajų, būtina įberti drožlių. |
| Didysis dančiasnapis | 65 | 42 | 37-38 | 18 | 2-10 | Prie ežerų, upių kur yra pavieniai medžiai. Vengti lajų, būtina įberti drožlių. |
| Uralinė pelėda | 65 | 45 | 37-38 | 20 | 5-10 | Inkilas daromas mažinant priekinę sienelę 20 cm. Seni spygliuočių miškai ypač eglynai su beržu, brandūs seni medynai. Būtina įberti drožlių. |
| Kuosa | 40 | 26 | 25 | 9 | 5-10 | Parkai, miestų gyvenviečių želdiniai. Būtina įberti drožlių. |